## KAPOSVÁR MEGYEI JOGÚ VÁROS

**POLGÁRMESTERE** 1. sz. változat

## ELŐTERJESZTÉS

**közintézmények energetikai fejlesztése tárgyában lefolytatott közbeszerzési eljárás pótfedezetének biztosításáról**

Kaposvár Megyei Jogú Város Önkormányzata a TOP-6.5.1-15-KA1-2016 azonosítószámú pályázati felhívás keretében hét projekt tekintetében rendelkezik Támogatási Szerződéssel. A projektek megvalósítása érdekében európai uniós nyílt közbeszerzési eljárást indított az Önkormányzat Kaposvár Megyei Jogú Város tulajdonában álló közintézmények energetikai felújítására, melyre összesen nettó 1.593.514 e Ft fedezet áll rendelkezésre.

Az ajánlattételi felhívás 11 db rész tekintetében tette lehetővé ajánlat benyújtását. Két vállalkozás nyújtott be ajánlatot, amelyből az egyik érvénytelen volt.

A tárgyi közbeszerzési eljárás 11. része vonatkozásban az ajánlat érvényes és a fedezet rendelkezésre áll, így e részre a nyertes kihirdethető.

Tekintettel arra, hogy a tárgyi közbeszerzési eljárás 3. része vonatkozásában (a Bárczi Gusztáv Iskola energetikai korszerűsítése) azon kívül, hogy az érvényes ajánlat meghaladta a rendelkezésre álló fedezetet, az érvényes ajánlatot tevő 2018. augusztus 3. napján kelt nyilatkozata értelmében az ajánlati kötöttségének lejártát követően ajánlatát e rész esetében nem kívánja fenntartani, így a közbeszerzési eljárás ezen része eredménytelen.

Tárgy közbeszerzési eljárás 1., 2., 4., 5., 6., 7., 8., 9. és 10. része vonatkozásában is meghaladta a rendelkezésre álló fedezetet az érvényes ajánlat, azonban ezen részek esetében fenntartotta ajánlatát ajánlattevő.

A Bárczi Gusztáv Iskola energetikai korszerűsítésének megvalósításához szükséges, valamint a többi projekt tekintetében felmerült többletköltség finanszírozását kezdeményezzük az Irányító Hatóságnál, azonban jelen közbeszerzési eljárás eredményes lezárása érdekében a döntést nem lehet megvárni, a többletforrás megelőlegezése szükséges.

A fentiek figyelembevételével javaslom, hogy Közgyűlés biztosítsa a közintézmények energetikai felújítása tárgyában lefolytatott közbeszerzési eljárás 1-2. és 4-10. részeihez szükséges nettó 255.642 e Ft+Áfa, összesen bruttó 324.666 e Ft pótfedezetet annak érdekében, hogy a közbeszerzési eljárás ezen részei tekintetében is eredményt lehessen hirdetni.

Az Önkormányzat 2018. évi költségvetéséről szóló 1/2018 (I.30.) önkormányzati rendelet 13. § (2) bekezdése alapján a 200 millió forintot meghaladó kötelezettségvállalás a Közgyűlés hatáskörébe tartozik.

**Kaposvár, 2018. augusztus 14.**

**Szita Károly**

**polgármester**

**HATÁROZATI JAVASLAT:**

Kaposvár Megyei Jogú Város Közgyűlése megtárgyalta a közintézmények energetikai fejlesztése tárgyában lefolytatott közbeszerzési eljárás pótfedezetének biztosításáról szóló előterjesztést és úgy határozott, hogy a közbeszerzési eljárás 1-2. és 4-10. részeihez szükséges bruttó 324.666 e Ft pótfedezetet az Önkormányzat 2018. évi költségvetési céltartalékban elkülönített felhalmozási célú tartalék keretből (95.000 e Ft) és működési célú tartalék keretéből (229.666 e Ft) biztosítja.

Felelős: Szita Károly polgármester

Közreműködik: Balogh Beáta igazgató

Szirják Imréné igazgató

Határidő: 2018. szeptember 30.